Un adolescent din Massachusetts, Harris Wolobah, a murit pe 1 septembrie 2023, după ce a participat la provocarea „One Chip Challenge” pe rețelele de socializare, care implică consumul unui chips tortilla extrem de picant, arată raportul de autopsie consultat de The Associated Press.
Harris Wolobah, un elev de clasa a 10-a din Worcester, avea un defect cardiac congenital, iar autopsia a relevat că moartea sa a fost cauzată de consumul unei cantități mari de extract de ardei iute. Asta după ce a participat la „One Chip Challenge”, o provocare controversată care constă în ingerarea chipsului Paquie, ultra-picant, și încercarea de a rezista cât mai mult timp fără a bea apă.
„Am fost și rămânem profund întristați de moartea lui Harris Wolobah și transmitem condoleanțe familiei și prietenilor săi”, a declarat joi proucătorul Paqui, o filială a Hershey Co. cu sediul în Texas, într-un comunicat.
Băiatul a murit din cauza unui stop cardio-respirator, provocat de consumul recent al unei substanțe alimentare cu o concentrație mare de capsaicină, conform autopsiei realizate de Biroul șef al medicului legist. Capsaicina este componenta care este responsabilă de senzația de picant a ardeilor iuți. Autopsia a mai spus că Harris avea cardiomegalie, ceea ce înseamnă o inimă mărită, și un defect congenital descris ca „punte miocardică a arterei coronare descendente anterioare stângi”.
Dar și persoanele fără factori de risc pot avea, de asemenea, probleme cardiace grave în urma ingerării unor cantități mari de capsaicină, au explicat medicii cardiologi.
Moartea lui Harris a generat avertismente ale autorităților și medicilor, care au subliniat riscurile consumului de alimente picante. Centrele de control al otrăvurilor au avertizat că aceste produse pot cauza reacții alergice, probleme respiratorii și complicații cardiace grave.
Chipsul Paqui, costa aproximativ 10 dolari, acesta conținea ardei iute Carolina Reaper, înregistrat în Guinness World Records drept cel mai puternic ardei iute din lume. Pe cutie era precizat că este destinat exclusiv adulților. Dar asta nu i-a împiedicat pe copii să îl cumpere și să se filmeze când îl încercau.
Datorită rapoartelor despre ignorarea avertismentelor, produsul a fost retras voluntar din magazine în septembrie 2023, iar provocarea One Chip Challenge a fost întreruptă. Fenomenul produselor extrem de picante și a provocărilor asociate este recent alimentat de social media.
Presa locală a relatat că trei liceeni din California care au fost duși la spital și șapte elevi din Minnesota care au fost tratați de paramedici după ce au luat parte la provocarea din 2022.